CELEX: 32019D1987
Language: el
Date: 2019-11-25 00:00:00
Title: Απόφαση (ΕΕ) 2019/1987 του Συμβουλίου της 25ης Νοεμβρίου 2019 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου των Μελών του Διεθνούς Συμβουλίου Ελαίας όσον αφορά τα πρότυπα εμπορίας για τα ελαιόλαδα και τα πυρηνέλαια

29.11.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 308/95
               
            
         ΑΠΟΦΑΣΗ (ΕΕ) 2019/1987 ΤΟΥ ΣΥΜΒΟΥΛΙΟΥ
         της 25ης Νοεμβρίου 2019
         σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο του Συμβουλίου των Μελών του Διεθνούς Συμβουλίου Ελαίας όσον αφορά τα πρότυπα εμπορίας για τα ελαιόλαδα και τα πυρηνέλαια
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4, πρώτο εδάφιο σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η Διεθνής Συμφωνία για το Ελαιόλαδο και τις Επιτραπέζιες Ελιές του 2015 (η «συμφωνία») υπεγράφη εξ ονόματος της Ένωσης σύμφωνα με την απόφαση (ΕΕ) 2016/1892 του Συμβουλίου (1) στις 18 Νοεμβρίου 2016, στην έδρα των Ηνωμένων Εθνών στη Νέα Υόρκη, με την επιφύλαξη της σύναψής της σε μεταγενέστερη ημερομηνία. Η συμφωνία τέθηκε προσωρινά σε ισχύ την 1η Ιανουαρίου 2017, σύμφωνα με το άρθρο 31 παράγραφος 2 αυτής.
                  
               
                     (2)
                  
                  
                     Η συμφωνία συνήφθη στις 17 Μαΐου 2019 με την απόφαση (ΕΕ) 2019/848 του Συμβουλίου (2).
                  
               
                     (3)
                  
                  
                     Σύμφωνα με το άρθρο 7 παράγραφος 1 της συμφωνίας, το Συμβούλιο των Μελών του Διεθνούς Συμβουλίου Ελαίας (το «Συμβούλιο των Μελών») πρέπει να εγκρίνει αποφάσεις που τροποποιούν τα πρότυπα εμπορίας για τα ελαιόλαδα και τα πυρηνέλαια.
                  
               
                     (4)
                  
                  
                     Το Συμβούλιο των Μελών, κατά τη 110η σύνοδό του που θα διεξαχθεί από τις 25 έως τις 29 Νοεμβρίου 2019, πρόκειται να εκδώσει απόφαση που τροποποιεί τα πρότυπα εμπορίας για τα ελαιόλαδα και τα πυρηνέλαια (η «τροποποιητική απόφαση»).
                  
               
                     (5)
                  
                  
                     Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο του Συμβουλίου των Μελών, δεδομένου ότι η τροποποιητική απόφαση που πρόκειται να εκδοθεί θα είναι δεσμευτική για την Ένωση όσον αφορά τις διεθνείς εμπορικές συναλλαγές με τα υπόλοιπα μέλη του Διεθνούς Συμβουλίου Ελαίας (ΔΣΕ) και ικανή να επηρεάσει με καθοριστικό τρόπο το περιεχόμενο της ενωσιακής νομοθεσίας, ιδίως όσον αφορά τα πρότυπα εμπορίας για το ελαιόλαδο που θεσπίζει η Επιτροπή σύμφωνα με το άρθρο 75 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου (3).
                  
               
                     (6)
                  
                  
                     Η τροποποιητική απόφαση που πρόκειται να εκδοθεί από το Συμβούλιο των Μελών αφορά διορθώσεις συντακτικών σφαλμάτων στα τμήματα που σχετίζονται με τα κριτήρια καθαρότητας και τα κριτήρια ποιότητας, και την προσθήκη ενός νέου δενδροδιαγράμματος αποφάσεων που για τα μειονεκτικά παρθένα ελαιόλαδα. Η τροποποιητική απόφαση συζητήθηκε εκτενώς μεταξύ των επιστημονικών και τεχνικών εμπειρογνωμόνων της Επιτροπής και των κρατών μελών για το ελαιόλαδο. Θα συμβάλει στη διεθνή εναρμόνιση των προτύπων του ελαιόλαδου και θα καθιερώσει πλαίσιο που θα εξασφαλίζει το θεμιτό ανταγωνισμό στο εμπόριο προϊόντων του τομέα του ελαιολάδου. Ως εκ τούτου, η τροποποιητική απόφαση θα πρέπει να υποστηριχθεί και, κατά συνέπεια, θα απαιτηθούν τροποποιήσεις στον κανονισμό (ΕΟΚ) αριθ. 2568/91 της Επιτροπής (4).
                  
               
                     (7)
                  
                  
                     Εάν κατά την 110η σύνοδο του Συμβουλίου των Μελών αναβληθεί η έκδοση της τροποποιητικής απόφασης, λόγω αδυναμίας ορισμένων Μελών να δώσουν την έγκρισή τους, η θέση που παρατίθεται στο παράρτημα της παρούσας απόφασης θα πρέπει να ληφθεί εξ ονόματος της Ένωσης στο πλαίσιο ενδεχόμενης διαδικασίας έγκρισης από το Συμβούλιο των Μελών με ανταλλαγή επιστολών, σύμφωνα με το άρθρο 10 παράγραφος 6 της συμφωνίας. Η διαδικασία έγκρισης με ανταλλαγή επιστολών θα πρέπει να ξεκινήσει πριν από την επόμενη τακτική σύνοδο του Συμβουλίου των Μελών τον Ιούνιο του 2020.
                  
               
                     (8)
                  
                  
                     Για την προστασία των συμφερόντων της Ένωσης, οι αντιπρόσωποι της Ένωσης στο Συμβούλιο των Μελών θα πρέπει να έχουν τη δυνατότητα να ζητήσουν να αναβληθεί η έκδοση της τροποποιητικής απόφασης κατά την 110η σύνοδο του Συμβουλίου των Μελών, εάν η καταλληλότητα της θέσης που πρόκειται να ληφθεί εξ ονόματος της Ένωσης ενδέχεται να επηρεαστεί από νέα επιστημονικά ή τεχνικά στοιχεία που θα παρουσιαστούν πριν ή κατά τη διάρκεια της εν λόγω συνόδου,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Στο παράρτημα παρατίθεται η θέση που πρέπει να ληφθεί εξ ονόματος της Ένωσης στο πλαίσιο της 110ης συνόδου του Συμβουλίου των Μελών που θα διεξαχθεί από τις 25 έως τις 29 Νοεμβρίου 2019 ή στο πλαίσιο διαδικασίας έγκρισης αποφάσεων από το Συμβούλιο των Μελών με ανταλλαγή επιστολών που πρέπει να ξεκινήσει πριν από την επόμενη τακτική σύνοδό του τον Ιούνιο του 2020 όσον αφορά τα πρότυπα εμπορίας για τα ελαιόλαδα και τα πυρηνέλαια.
         
         
            Άρθρο 2
            Εάν η θέση που αναφέρεται στο άρθρο 1 ενδέχεται να επηρεαστεί από νέα επιστημονικά ή τεχνικά στοιχεία που θα παρουσιαστούν πριν ή κατά τη διάρκεια της 110ης συνόδου του Συμβουλίου των Μελών, η Ένωση θα ζητήσει την αναβολή της έκδοσης απόφασης από το Συμβούλιο των Μελών που τροποποιεί τα πρότυπα εμπορίας για τα ελαιόλαδα και τα πυρηνέλαια, έως ότου η Ένωση διαμορφώσει θέση με βάση τα νέα στοιχεία.
         
         
            Άρθρο 3
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 25 Νοεμβρίου 2019.
            
               
                  Για το Συμβούλιο
               
               
                  Η Πρόεδρος
               
               F. MOGHERINI
            
         
         
            (1)  Απόφαση (ΕΕ) 2016/1892 του Συμβουλίου, της 10ης Οκτωβρίου 2016, σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της διεθνούς συμφωνίας του 2015 για το ελαιόλαδο και τις επιτραπέζιες ελιές (ΕΕ L 293 της 28.10.2016, σ. 2).
         
            (2)  Απόφαση (EE) 2019/848 του Συμβουλίου, της 17ης Μαΐου 2019, σχετικά με τη σύναψη εξ ονόματος της Ευρωπαϊκής Ένωσης της Διεθνούς Συμφωνίας του 2015 για το ελαιόλαδο και τις επιτραπέζιες ελιές (ΕΕ L 139 της 27.5.2019, σ. 1).
         
            (3)  Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671).
         
            (4)  Κανονισμός (ΕΟΚ) αριθ. 2568/91 της Επιτροπής, της 11ης Ιουλίου 1991, σχετικά με τον προσδιορισμό των χαρακτηριστικών των ελαιολάδων και των πυρηνελαίων καθώς και με τις μεθόδους προσδιορισμού (ΕΕ L 248 της 5.9.1991, σ. 1).
      
      
         
            ΠΑΡΑΡΤΗΜΑ
            Η Ένωση θα υποστηρίξει την αναθεώρηση του προτύπου εμπορίας COI/T.15/NC αριθ. 3/Rev. 13 που ισχύει για τα ελαιόλαδα και τα πυρηνέλαια κατά την 110η σύνοδο του Συμβουλίου των Μελών που θα διεξαχθεί από τις 25 έως τις 29 Νοεμβρίου 2019, ή στο πλαίσιο διαδικασίας έγκρισης αποφάσεων από το Συμβούλιο των Μελών με ανταλλαγή επιστολών που θα ξεκινήσει πριν από την επόμενη τακτική σύνοδό του τον Ιούνιο του 2020. Η εν λόγω αναθεώρηση θα διορθώσει συντακτικά σφάλματα στα τμήματα που σχετίζονται με τα κριτήρια καθαρότητας και τα κριτήρια ποιότητας και θα εισαγάγει ένα νέο δενδροδιάγραμμα αποφάσεων για τα μειονεκτικά παρθένα ελαιόλαδα.
            Τεχνικές προσαρμογές σε άλλες μεθόδους ή έγγραφα του ΔΣΕ μπορούν να συμφωνηθούν από τους αντιπροσώπους της Ένωσης στο Συμβούλιο των Μελών χωρίς περαιτέρω απόφαση του Συμβουλίου, εφόσον οι εν λόγω τεχνικές προσαρμογές προκύπτουν από την αναθεώρηση που αναφέρεται στο πρώτο εδάφιο.